Document ID: 31999D0164

31999D0164
L 054/21
SLUŽBENI LIST EUROPSKE UNIJE
ODLUKA KOMISIJE
od 17. veljače 1999.
o neuvrštenju DNOC-a kao aktivne tvari u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže ovu aktivnu tvar
(priopćeno pod brojem dokumenta C(1999) 332)
(Tekst značajan za EGP)
(1999/164/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), kako je zadnje izmijenjena Direktivom Komisije 97/73/EZ (2),
uzimajući u obzir Uredbu Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (3), kako je zadnje izmijenjena Uredbom (EZ) br. 1199/97 (4), a posebno njezin članak 7. stavak 3.a točku (b),
budući da su Uredbom Komisije (EZ) br. 933/94 (5), kako je zadnje izmijenjena Uredbom (EZ) br. 2230/95 (6), utvrđene aktivne tvari sredstava za zaštitu bilja te imenovane države članice izvjestiteljice za provedbu Uredbe Komisije (EEZ) br. 3600/92 kao i identificirani prijavitelji za svaku aktivnu tvar;
budući da je DNOC jedna od 90 aktivnih tvari obuhvaćenih prvom fazom programa rada predviđenog člankom 8. stavkom 2. Direktive Vijeća 91/414/EEZ;
budući da je u skladu s člankom 7. stavkom 1. točkom (c) Uredbe (EEZ) br. 3600/92 Francuska, koja je imenovana državom članicom izvjestiteljicom, 30. rujna 1996. dostavila Komisiji izvješće o svojoj procjeni informacija dobivenih od prijavitelja u skladu s odredbama članka 6. stavka 1. ove Uredbe;
budući da je po primitku izvješća države članice izvjestiteljice, Komisija izvršila savjetovanja sa stručnjacima država članica kao i s glavnim prijaviteljem (Elf Atochem Agri SA) kako je predviđeno člankom 7. stavkom 3. Uredbe (EEZ) br. 3600/92;
budući da su države članice i Komisija pregledale dostavljeno izvješće u okviru Stalnog odbora za biljno zdravstvo; budući da je to pregledavanje dovršeno 1. prosinca 1998. u obliku izvješća Komisije o pregledu za DNOC, u skladu s odredbama članka 7. stavka 6. Uredbe (EZ) br. 3600/92;
budući da izvršene procjene pokazuju da dostavljene informacije nisu pokazale da sredstva za zaštitu bilja koja sadrže predmetnu aktivnu tvar udovoljavaju zahtjevima iz članka 5. stavka 1. točaka (a) i (b) te članka 5. stavka 2. točke (b) Direktive 91/414/EEZ, posebno što se tiče prihvatljive izloženosti rukovatelja i izloženosti neciljanih organizama;
budući da stoga nije moguće ovu aktivnu tvar uvrstiti u Prilog I. Direktivi 91/414/EEZ;
budući da je potrebno ograničiti razdoblje počeka za raspolaganje, skladištenje, stavljanje na tržište i korištenje postojećih zaliha u skladu s odredbama članka 4. stavka 6. Direktive 91/414/EEZ;
budući da ova Odluka ne dovodi u pitanje mjere koje Komisija može poduzeti u kasnijoj fazi za tu aktivnu tvar u okviru Direktive Vijeća 79/117/EEZ (7);
budući da su mjere predviđene ovom Odlukom u skladu s mišljenjem Stalnog odbora za biljno zdravstvo,
DONIJELA JE OVU ODLUKU:
Članak 1.
DNOC se ne uvrštava kao aktivna tvar u Prilog I. Direktivi 91/414/EEZ.
Članak 2.
Države članice osiguravaju:
1.
da se odobrenja za sredstva za zaštitu bilja koja sadrže DNOC povuku u roku od šest mjeseci od datuma objave ove Odluke;
2.
da se od datuma objave ove Odluke više ne daju ni ne obnavljaju odobrenja za sredstva za zaštitu bilja koja sadrže DNOC na temelju izuzeća predviđenog člankom 8. stavkom 2. Direktive 91/414/EEZ.
Članak 3.
Države članice određuju razdoblje počeka za raspolaganje, skladištenje, stavljanje na tržište i korištenje postojećih zaliha u skladu s odredbama članka 4. stavka 6. Direktive 91/414/EEZ i to razdoblje mora biti najkraće moguće i ne dulje od 15 mjeseci od datuma objave ove Odluke.
Članak 4.
Ova je Odluka upućena državama članicama.
Sastavljeno u Bruxellesu 17. veljače 1999.

Labels: 0
3
20
6